CELEX: 32020D1220
Language: hr
Date: 2020-08-21 00:00:00
Title: Provedbena odluka Komisije (EU) 2020/1220 оd 21. kolovoza 2020. o zahtjevu za registraciju predložene europske građanske inicijative pod nazivom „Pravo na liječenje” (priopćeno pod brojem dokumenta C(2020) 5705) (Vjerodostojan je samo tekst na engleskom jeziku)

26.8.2020   
               
               
                  HR
               
               
                  Službeni list Europske unije
               
               
                  L 277/18
               
            
         PROVEDBENA ODLUKA KOMISIJE (EU) 2020/1220
         оd 21. kolovoza 2020.
         o zahtjevu za registraciju predložene europske građanske inicijative pod nazivom „Pravo na liječenje”
         
            
               (priopćeno pod brojem dokumenta C(2020) 5705)
            
         
         (Vjerodostojan je samo tekst na engleskom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2019/788 Europskog parlamenta i Vijeća od 17. travnja 2019. o europskoj građanskoj inicijativi (1), a posebno njezin članak 6.,
         budući da:
         
                     (1)
                  
                  
                     Zahtjev za registraciju predložene europske građanske inicijative pod nazivom „Pravo na liječenje” podnesen je Komisiji 4. srpnja 2020.
                  
               
                     (2)
                  
                  
                     Ciljevi su inicijative sljedeći: „1. osigurati da se pravima intelektualnog vlasništva, uključujući patente, ne ometaju raspoloživost ili dostupnost budućih cjepiva ili liječenja povezanih s bolešću COVID-19; 2. osigurati da se zakonodavstvom EU-a o isključivom pravu na zaštitu podataka i stavljanje u promet ne ograničava neposredna djelotvornost obveznih licencija koje izdaju države članice; 3. uvesti pravne obveze za korisnike sredstava EU-a da znanje o zdravstvenoj tehnologiji povezanoj s bolešću COVID-19, intelektualno vlasništvo i/ili podatke dijele u okviru tehnološkog ili patentnog udruženja; 4. uvesti pravne obveze za korisnike sredstava EU-a u smislu transparentnosti javnih doprinosa, troškova proizvodnje te klauzula o dostupnosti i pristupačnosti u kombinaciji s neisključivim licencijama.”
                  
               
                     (3)
                  
                  
                     U prilogu su navedene dodatne pojedinosti o predmetu, ciljevima i kontekstu predložene europske građanske inicijative. Konkretno, skupina organizatora poziva Uniju da „javno zdravlje stavi ispred privatne dobiti [te] da antipandemijska cjepiva i liječenje svima stavi na raspolaganje kao globalno javno dobro”.
                  
               
                     (4)
                  
                  
                     Kada je riječ o prva dva cilja predložene inicijative, Komisija je na temelju članka 114. Ugovora ovlaštena predložiti pravni akt Unije za usklađivanje odredaba zakona ili drugih propisa u državama članicama, čiji je cilj uspostava i funkcioniranje unutarnjeg tržišta.
                  
               
                     (5)
                  
                  
                     Kada je riječ o posljednja dva cilja predložene inicijative, Komisija je na temelju članka 168. stavka 5. Ugovora ovlaštena predložiti pravni akt Unije radi provedbe Ugovorâ namijenjen zaštiti i poboljšanju javnog zdravlja te na temelju članka 182. Ugovora u vezi s člankom 183. Ugovora istraživačke aktivnosti u kontekstu višegodišnjeg okvirnog programa Unije.
                  
               
                     (6)
                  
                  
                     Stoga nijedan dio inicijative ne izlazi očito iz okvira ovlasti Komisije da podnese prijedlog pravnog akta Unije radi provedbe Ugovorâ.
                  
               
                     (7)
                  
                  
                     Skupina organizatora dostavila je odgovarajuće dokaze da ispunjava zahtjeve utvrđene u članku 5. stavcima 1. i 2. Uredbe (EU) 2019/788 te je imenovala osobe za kontakt u skladu s člankom 5. stavkom 3. te uredbe.
                  
               
                     (8)
                  
                  
                     Predložena građanska inicijativa nije očito uvredljiva, neozbiljna ili šikanirajuća i nije očito u suprotnosti s vrijednostima Unije kako su utvrđene u članku 2. Ugovora o Europskoj uniji i pravima utvrđenima Poveljom Europske unije o temeljnim pravima.
                  
               
                     (9)
                  
                  
                     Stoga bi predloženu inicijativu pod nazivom „Pravo na liječenje” trebalo registrirati.
                  
               DONIJELA JE OVU ODLUKU:
         
            Članak 1.
            Registrira se predložena europska građanska inicijativa pod nazivom „Pravo na liječenje”.
         
         
            Članak 2.
            Ova je Odluka upućena skupini organizatora europske građanske inicijative pod nazivom „Pravo na liječenje”, koju u svojstvu osoba za kontakt predstavljaju Anne DELESPAUL i Sara Anna MURAWSKI.
         
         
            Sastavljeno u Bruxellesu 21. kolovoza 2020.
            
               
                  Za Komisiju
               
               Věra JOUROVÁ
               
                  Potpredsjednica
               
            
         
         
            (1)  SL L 130, 17.5.2019., str. 55.